b'\n_START_ARTICLE_\nJugoslavija, moja de\xc5\xbeela\n_START_SECTION_\nVsebina\n_START_PARAGRAPH_\nVladan Borojevi\xc4\x87 preko interneta ugotovi, da je njegov o\xc4\x8de Nedeljko Borojevi\xc4\x87, nekdanji oficir prav tako nekdanje JLA (Jugoslovanske ljudske armade) \xc5\xbeiv in ga i\xc5\xa1\xc4\x8dejo zaradi vojnih zlo\xc4\x8dinov, ki so se zgodili na obmo\xc4\x8dju nekdanje Jugoslavije. Pretresen zaradi odkritja nave\xc5\xbee stik s svojo mamo Du\xc5\xa1o, ki mu je pred leti, ko sta s sinom za\xc4\x8dela novo \xc5\xbeivljenje v Sloveniji rekla, da je njegov o\xc4\x8de umrl na fronti. Du\xc5\xa1a mu pove, da se ji njegov o\xc4\x8de ni oglasil \xc5\xbee tri leta, ker se skriva, da ga ne bi izro\xc4\x8dili ha\xc5\xa1kemu sodi\xc5\xa1\xc4\x8du. Vladan se odpravi iskat svojega o\xc4\x8deta, pri tem pa se spominja svojega sre\xc4\x8dnega otro\xc5\xa1tva, ki ga je kot otrok pre\xc5\xbeivljal s svojim o\xc4\x8detom in mamo v Puli. O\xc4\x8de je bil oficir JLA. Njegova dru\xc5\xbeina je brezskrbno \xc5\xbeivela do leta 1991, ko je o\xc4\x8de, zaradi zaostrenih razmer v SFRJ, dobil premestitev in se je s svojo dru\xc5\xbeino moral preseliti v Beograd, kjer ga ni \xc4\x8dakalo voja\xc5\xa1ko stanovanje ampak soba v Hotelu Bristol. Ker vojska ni mogla priskrbeti stanovanja, je Nedeljko poslal svojega sina in \xc5\xbeeno Du\xc5\xa1o v Novi Sad k svojim sorodnikom. Tako sta Du\xc5\xa1a in Vladan \xc5\xbeivela kot begunca pri daljnih sorodnikih v majhnem stanovanju, ki je bilo \xc5\xbee ob njunem prihodu polno. Nedeljko se je oglasil samo \xc5\xa1e po telefonu in povpra\xc5\xa1al kako sta kaj. Nenadoma se je mama Du\xc5\xa1a odlo\xc4\x8dila, da tako ve\xc4\x8d ne gre in se bo vrnila v Slovenijo, k svojim star\xc5\xa1em, \xc4\x8deprav se z njimi ni razumela. Tako sta Du\xc5\xa1a in Vladan od\xc5\xa1la v Slovenijo, kjer sta morala sama znova za\xc5\xbeiveti. Z razpadom SFRJ pa se je za\xc4\x8del tudi razpad odnosov v dru\xc5\xbeini Borojevi\xc4\x87. Sedemnajst let kasneje, ko Vladan i\xc5\xa1\xc4\x8de svojega o\xc4\x8deta po Balkanu, se mu v glavi odvijajo spomini, ki se prepletajo s takratnimi \xc4\x8dustvi do\xc5\xbeivetji in dana\xc5\xa1njimi ob\xc4\x8dutki in \xc4\x8dustvi.\n_START_SECTION_\nInterpretacije\n_START_PARAGRAPH_\nV knjigi sre\xc4\x8damo junaka, ki se soo\xc4\x8da s svojimi \xc5\xbeivljenjskimi travmami, ki so posledica njegovega otro\xc5\xa1tva. Ko potuje po Balkanu in i\xc5\xa1\xc4\x8de svojega o\xc4\x8deta, se odvija tudi imaginarno potovanje skozi njegovo \xc5\xbeivljenje. Iskanje resnice in o\xc4\x8deta ga pripelje do odkrivanja samega sebe, ki se sre\xc4\x8duje z dilemami, ki so povezane z odnosi v dru\xc5\xbebi in dru\xc5\xbeini, zlom, vojno, usodo, sprejemanjem odgovornosti za dejanja, ki so ti jih nalo\xc5\xbeili tvoji star\xc5\xa1i.'